《次韵答常甫世弼二君不利秋官郁郁初不平故予诗多及君子处得失事》
宋代·黄庭坚

鹏翼将图南，垂天上扶摇。飞飞寻常閒，深树乘风蜩。

大观与小寻，从事不同条。扬雄老执戟，金张珥汉貂。

松柏有本心，蒲柳望秋凋。久矣结舌瘖，狂言始今朝。

崔王两骥子，神俊万里超。惊人吐嘉句，拔俗振高标。

频来草玄宅，共语清入寥。处己愿如舜，致君敢不尧。

回观势利场，内热作惊潮。趋时愧才全，傲世乃士骄。

二生浪许可，弹炙则求鸮。围棋饭后约，煨栗夜深邀。

尔来数到门，玉趾不惮遥。相期淡薄处，行乐亦云聊。

甘泉沸午鼎，茗椀方屡浇。昏鸦相送归，风枝撼调调。

男儿强饮食，九鼎等一瓢。富贵但暂热，名声适为妖。

世事寒暑耳，四时旋斗杓。勿学怀沙赋，离魂不可招。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。